b'\n_START_ARTICLE_\nHeidaras Alijevas\n_START_SECTION_\nMokslai\n_START_PARAGRAPH_\n1939\xc2\xa0m. baig\xc4\x97 Nachi\xc4\x8devan\xc4\x97s pedagogin\xc4\xaf technikum\xc4\x85. 1939\xe2\x80\x931941\xc2\xa0m. mok\xc4\x97si Azerbaid\xc5\xbeano industrinio instituto Architekt\xc5\xabros fakultete (nebaig\xc4\x97 d\xc4\x97l prasid\xc4\x97jusio karo). 1957\xc2\xa0m. baig\xc4\x97 Azerbaid\xc5\xbeano S. Kirovo vardo valstybinio universiteto Istorijos fakultet\xc4\x85.\n_START_SECTION_\nSovietiniais metais\n_START_PARAGRAPH_\n1941\xe2\x80\x931943\xc2\xa0m.\xc2\xa0\xe2\x80\x93 Nachi\xc4\x8devan\xc4\x97s ATSR NKVD skyriaus ved\xc4\x97jas, 1943\xe2\x80\x931944\xc2\xa0m. Nachi\xc4\x8devan\xc4\x97s ATSR Liaudies komisar\xc5\xb3 tarybos skyriaus ved\xc4\x97jas, 1944\xe2\x80\x931949\xc2\xa0m. Nachi\xc4\x8devan\xc4\x97s ATSR saugumo organ\xc5\xb3 darbuotojas, 1949\xe2\x80\x931950\xc2\xa0m. TSRS KGB vadovaujan\xc4\x8di\xc5\xb3 operatyvini\xc5\xb3 darbuotoj\xc5\xb3 perkvalifikavimo mokyklos Leningrade klausytojas, 1950\xe2\x80\x931969\xc2\xa0m. Azerbaid\xc5\xbeano TSR saugumo organuose, nuo 1964\xc2\xa0m.\xc2\xa0\xe2\x80\x93 Azerbaid\xc5\xbeano KGB pirmininko pavaduotojas, 1967\xe2\x80\x931969\xc2\xa0m.\xc2\xa0\xe2\x80\x93 pirmininkas. Pirmasis istorijoje azerbaid\xc5\xbeanietis generolas majoras._NEWLINE_1969\xe2\x80\x931982\xc2\xa0m. Azerbaid\xc5\xbeano KP CK pirmasis sekretorius, paskyrimo metu\xc2\xa0\xe2\x80\x93 jauniausias s\xc4\x85jungin\xc4\x97s respublikos vadovas, 1982\xe2\x80\x931987\xc2\xa0m. TSRS Ministr\xc5\xb3 tarybos pirmininko pavaduotojas. Jo atsakomyb\xc4\x97s sfera\xc2\xa0\xe2\x80\x93 ma\xc5\xa1in\xc5\xb3 gamyba, lengvoji pramon\xc4\x97, transportas, kult\xc5\xabra, \xc5\xa1vietimas. Nuo 1984\xc2\xa0m. buvo tarybin\xc4\x97s mokyklos reformos komisijos pirmininkas, nuo 1986\xc2\xa0m.\xc2\xa0\xe2\x80\x93 TSRS Ministr\xc5\xb3 tarybos socialinio vystymo biuro pirmininkas. TSRS Auk\xc5\xa1\xc4\x8diausiosios Tarybos 8\xe2\x80\x9311 \xc5\xa1aukim\xc5\xb3 deputatas, dukart Socialistinio darbo didvyris (1979 ir 1983\xc2\xa0m.), 1971\xe2\x80\x931989\xc2\xa0m.\xc2\xa0\xe2\x80\x93 TSKP CK narys, 1976\xe2\x80\x931982\xc2\xa0m.\xc2\xa0\xe2\x80\x93 kandidatas \xc4\xaf TSKP CK Politinio biuro narius, 1982\xe2\x80\x931987\xc2\xa0m.\xc2\xa0\xe2\x80\x93 Politinio biuro narys.\n_START_SECTION_\nAzerbaid\xc5\xbeano Respublikoje\n_START_PARAGRAPH_\nNuo 1990\xc2\xa0m. Azerbaid\xc5\xbeano Auk\xc5\xa1\xc4\x8diausiosios tarybos deputatas, 1991\xe2\x80\x931993\xc2\xa0m. Nachi\xc4\x8devan\xc4\x97s autonomin\xc4\x97s respublikos Auk\xc5\xa1\xc4\x8diausiojo Med\xc5\xbeliso pirmininkas, Azerbaid\xc5\xbeano Respublikos Auk\xc5\xa1\xc4\x8diausiosios tarybos pirmininko pavaduotojas; 1992\xe2\x80\x931993\xc2\xa0m.\xc2\xa0\xe2\x80\x93 partijos \xe2\x80\x9eEni Azerbaid\xc5\xbean\xe2\x80\x9c pirmininkas; 1993\xc2\xa0m. bir\xc5\xbeelio 15 d.\xc2\xa0\xe2\x80\x93 i\xc5\xa1rinktas Azerbaid\xc5\xbeano Respublikos Auk\xc5\xa1\xc4\x8diausiosios Tarybos pirmininku, o nuo liepos 24 d. prad\xc4\x97jo vykdyti Azerbaid\xc5\xbeano Respublikos Prezidento pareigas (liepos 15 d. paskelbta Nacionalinio i\xc5\xa1gelb\xc4\x97jimo diena ir nuo 1998\xc2\xa0m. laikoma valstybine \xc5\xa1vente)._NEWLINE_1993\xc2\xa0m. spalio 3 d. oficialiai i\xc5\xa1rinktas Azerbaid\xc5\xbeano Respublikos Prezidentu, 1998\xc2\xa0m. spalio m\xc4\x97n. rinkimuose, gav\xc4\x99s 76,1 proc. bals\xc5\xb3, Prezidentu tapo antrai kadencijai (steb\xc4\x97toj\xc5\xb3 ir opozicijos teigimu rinkim\xc5\xb3 rezultatai buvo suklastoti)._NEWLINE_Po H. Alijevo mirties naujuoju Azerbaid\xc5\xbeano prezidentu tapo jo s\xc5\xabnus Ilhamas Alijevas.'